b'\n_START_ARTICLE_\nStanislav Neck\xc3\xa1\xc5\x99\n_START_SECTION_\nSeuraura\n_START_PARAGRAPH_\nNeck\xc3\xa1\xc5\x99 on TJ P\xc3\xadsekin kasvatti. H\xc3\xa4n siirtyi juniorina my\xc3\xb6hemmin HC \xc4\x8cesk\xc3\xa9 Bud\xc4\x9bjoviceen. OHL-joukkue Windsor Spitfires varasi Neck\xc3\xa1\xc5\x99in 21. pelaajana CHL:n varaustilaisuudessa 1992, mutta h\xc3\xa4n jatkoi kaudella 1992\xe2\x80\x931993 kuitenkin uraansa kotimaassaan ja debytoi \xc4\x8cesk\xc3\xa9 Bud\xc4\x9bjovicen miesten joukkueessa T\xc5\xa1ekkoslovakian liigassa vain 16-vuotiaana. Neck\xc3\xa1\xc5\x99in tulokaskausi toi siell\xc3\xa4 42 runkosarjaottelussa tehot 2+9=11. Kaudeksi 1993\xe2\x80\x931994 joukkue siirtyi T\xc5\xa1ekkoslovakian jakauduttua pelaamaan T\xc5\xa1ekin Extraligaan._NEWLINE_Ottawa Senators varasi Neck\xc3\xa1\xc5\x99in toisella kierroksella 29. pelaajana NHL:n varaustilaisuudessa 1994. H\xc3\xa4n siirtyi seuran organisaatioon jo seuraavaksi kaudeksi 1994\xe2\x80\x931995, jonka Neck\xc3\xa1r aloitti NHL:n ty\xc3\xb6sulunkin vuoksi IHL-joukkue Detroit Vipersissa, jossa h\xc3\xa4n pelasi 15 runkosarjaottelua tehopistein 2+2=4. NHL-kauden k\xc3\xa4ynnistytty\xc3\xa4 tammikuussa 1995 Neck\xc3\xa1\xc5\x99 otti paikan Senatorsin NHL-vahvuudesta ja pelasi kauden kaikki 48 runkosarjaottelua tehopistein 1+3=4. H\xc3\xa4n teki n\xc3\xa4in ollen NHL-debyyttins\xc3\xa4 runkosarjan avauskierroksella 22. tammikuuta 1995 vieraissa New York Islandersia vastaan. NHL-uransa avausmaalin Neck\xc3\xa1\xc5\x99 teki 10. huhtikuuta 1995 Pittsburgh Penguinsia vastaan. Ensimm\xc3\xa4isell\xc3\xa4 t\xc3\xa4ydell\xc3\xa4 NHL-kaudellaan 1995\xe2\x80\x931996 h\xc3\xa4n teki liigan yhden kauden piste-enn\xc3\xa4tyksens\xc3\xa4 tehty\xc3\xa4\xc3\xa4n 82 runkosarjaottelussa tehot 3+9=12. Kaudella 1996\xe2\x80\x931997 Neck\xc3\xa1\xc5\x99 pelasi loukkaantumisten vuoksi vain viisi runkosarjaottelua._NEWLINE_Kaudella 1998\xe2\x80\x931999 Neck\xc3\xa1\xc5\x99 pelasi Senatorsissa kolme ottelua, kunnes marraskuussa 1998 seura kauppasi h\xc3\xa4net New York Rangersiin vaihdossa puolustaja Bill Bergiin ja kes\xc3\xa4n 1999 toisen kierroksen varausvuoroon. Samalla kaudella, maaliskuussa 1999 Rangers kauppasi Neck\xc3\xa1\xc5\x99in Phoenix Coyotesiin vaihdossa puolustaja Jason Doigiin ja kes\xc3\xa4n 1999 kuudennen kierroksen varausvuoroon. Kesken kauden 2000\xe2\x80\x932001, maaliskuussa 2001 Coyotes kauppasi h\xc3\xa4net ja maalivahti Nikolai Habibulinin Tampa Bay Lightningiin vaihdossa hy\xc3\xb6kk\xc3\xa4\xc3\xa4j\xc3\xa4 Mike Johnsoniin, puolustaja Paul Maraan, hy\xc3\xb6kk\xc3\xa4\xc3\xa4j\xc3\xa4 Ruslan Zainulliniin ja kes\xc3\xa4n 2001 toisen kierroksen varausvuoroon. Saman vuoden hein\xc3\xa4kuussa Neck\xc3\xa1\xc5\x99 teki Lightningin kanssa monivuotisen jatkosopimuksen._NEWLINE_Neck\xc3\xa1\xc5\x99 oli ilman sopimusta alkukauden 2003\xe2\x80\x932004, kunnes marraskuussa 2003 h\xc3\xa4n teki vapaana agenttina vuoden mittaisen sopimuksen Nashville Predatorsin kanssa. Neck\xc3\xa1\xc5\x99 kuitenkin loukkasi nivusensa jo ensimm\xc3\xa4isiss\xc3\xa4 harjoituksissaan ja oli sivussa helmikuuhun saakka. H\xc3\xa4n pelasi kuntouduttuaan yhden NHL-ottelua ja kolme ottelua Predatorsin farmijoukkue Milwaukee Admiralsissa, AHL:ss\xc3\xa4, kunnes NHL:n siirtotakarajalla maaliskuussa 2004 Predators kauppasi Neck\xc3\xa1\xc5\x99in takaisin aiempaan seuraansa Tampa Bay Lightningiin vaihdossa kes\xc3\xa4n 2004 kuudennen kierroksen varausvuoroon. H\xc3\xa4n pelasi joukkueessa pieness\xc3\xa4 roolissa kaksi konferenssifinaaliottelua. Neck\xc3\xa1r voitti kauden p\xc3\xa4\xc3\xa4tteeksi Stanley Cupin._NEWLINE_Joulukuussa 2004 Neck\xc3\xa1\xc5\x99 palasi NHL:n ty\xc3\xb6sulun takia kotimaahansa ja siirtyi HC \xc4\x8cesk\xc3\xa9 Bud\xc4\x9bjovicen riveihin T\xc5\xa1ekin toiseksi korkeimmalle sarjatasolle 1. \xc4\x8desk\xc3\xa1 hokejov\xc3\xa1 ligaan. Joukkueen kausi p\xc3\xa4\xc3\xa4ttyi mestaruuteen ja sarjanousuun Extraligaan. Kauden 2005\xe2\x80\x932006 alussa, syyskuussa 2005 Neck\xc3\xa1\xc5\x99 siirtyi Ruotsiin Elitserien-joukkue S\xc3\xb6dert\xc3\xa4lje SK:n riveihin. Joukkueen kausi p\xc3\xa4\xc3\xa4ttyi putoamiseen HockeyAllsvenskaniin. Syksyll\xc3\xa4 2006 Neck\xc3\xa1\xc5\x99 siirtyi try-outille Sveitsin Nationalliga A:n HC Davosiin, mutta h\xc3\xa4n j\xc3\xa4i kuitenkin ilman jatkosopimusta. Neck\xc3\xa1\xc5\x99 teki t\xc3\xa4m\xc3\xa4n j\xc3\xa4lkeen sopimuksen Saksan DEL-liigan K\xc3\xb6lner Haien kanssa, mutta h\xc3\xa4n ei kuitenkaan pelannut siell\xc3\xa4 otteluakaan terveydellisten syiden vuoksi. Neck\xc3\xa1\xc5\x99illa diagnosoitiin sittemmin diabetes. H\xc3\xa4n ei palannut en\xc3\xa4\xc3\xa4 kaukaloihin ja vahvisti lopettaneensa pelaajauransa elokuussa 2008.\n_START_SECTION_\nMuuta\n_START_PARAGRAPH_\nNeck\xc3\xa1\xc5\x99in poika Ty pelaa puolustajana T1EHL-junioriliigaa Pittsburgh Penguinsin C-juniorijoukkueessa. Tylla on Kanadan ja Yhdysvaltain kansalaisuudet.'